Sviðsstjóri hjá Hafrannsóknastofnun segir að í sumar hafi sést meira af hnúðlaxi í íslenskum ám en nokkru sinni fyrr. Nauðsynlegt sé að auka þekkingu hér á þessari tegund til að geta brugðist við með réttum hætti.
Leigutakar íslenskra laxveiðiáa og stangveiðimenn hafa lýst miklum áhyggjum af fjölgun hnúðlaxa í sumar og óttast að tegundin sé komin til að vera. Guðni Guðbergsson, sviðsstjóri ferskvatnssviðs Hafrannsóknastofnunar, segir að metfjöldi tilkynninga hafi borist þangað.
Þetta sé sama þróun og í Rússlandi og Noregi. Hnúðlax sé upphaflega eldislax úr rússnesku hafbeitareldi sem farið var að sleppa um 1960 og hafi í gegnum áratugina náð að aðlagast lífinu í hafinu og fjölga sér þar.
Hnúðlax er ekki talinn geta blandast íslenska laxinum, en með mikilli fjölgun geti hann tekið yfir heilu vatnasvæðin. Guðni segir að norska Umhverfisstofnunin hafi skilgreint hnúðlax sem framandi ágenga tegund og hafið átak við að útrýma eða stemma stigu við fjölgun hans í að minnsta kosti fimmtán norskum vatnakerfum. Formaður Landssambands veiðifélaga sagðist í samtali við fréttastofu vilja sjá viðlíka aðgerðir hér á landi.
Sviðsstjóri hjá Hafrannsóknastofnun segir nauðsynlegt að auka þekkingu á hnúðlaxi hér á landi til að geta brugðist á réttan hátt við mikilli fjölgun tegundarinnar.